
Noteikumi par psihosociālās rehabilitācijas pakalpojumu bērniem ar autiskā spektra traucējumiem un viņu ģimenes locekļiem
Izdoti saskaņā ar Sociālo pakalpojumu un sociālās palīdzības likuma 13. panta pirmās daļas 16. punktu un 2.4 daļu
1. Vispārīgie jautājumi
· 1. Noteikumi nosaka:
· 1.1. nosacījumus un kārtību, kādā nodibinājums "Bērnu slimnīcas fonds" (turpmāk – nodibinājums) nodrošina valsts pienākuma izpildi – no valsts budžeta finansēto psihosociālo rehabilitāciju uzturošās terapijas veidā (turpmāk – uzturošās terapijas pakalpojums) bērniem no diviem gadiem līdz septiņu gadu vecuma sasniegšanai pēc autisma diagnosticēšanas vai aizdomām par autiskā spektra traucējumiem un ārstniecības iestādē saņemtas agrīnās intervences programmas;
· 1.2. nosacījumus un kārtību, kādā biedrība "Latvijas Autisma apvienība" (turpmāk – biedrība) nodrošina valsts pienākuma izpildi – no valsts budžeta finansēto psihosociālo rehabilitāciju (turpmāk – psihosociālās rehabilitācijas pakalpojums) bērniem ar autiskā spektra traucējumiem no diviem gadiem līdz 18 gadu vecuma sasniegšanai, kuriem Veselības un darbspēju ekspertīzes ārstu valsts komisija ir noteikusi invaliditāti, un viņu ģimenes locekļiem;
· 1.3. pakalpojuma apjomu, saturu, saņemšanas, finansēšanas, piešķiršanas, pārtraukšanas un izbeigšanas nosacījumus un kārtību.
· 2. Lai deleģētu valsts pārvaldes uzdevumu un nodrošinātu šajos noteikumos nodibinājumam un biedrībai noteikto uzdevumu izpildes pārraudzību, Labklājības ministrija (turpmāk – ministrija) slēdz ar nodibinājumu un biedrību deleģēšanas līgumu.
· 3. Uzturošās terapijas pakalpojuma un psihosociālās rehabilitācijas pakalpojuma administrēšanas izdevumu apmērs nodibinājumam un biedrībai ir 10 procenti no šo pakalpojumu nodrošināšanai piešķirtajiem valsts budžeta līdzekļiem, un šim mērķim paredzētos finanšu līdzekļus nodibinājums un biedrība var izlietot:
· 3.1. pakalpojuma administrēšanā iesaistīto darbinieku:
· 3.1.1. atlīdzībai;
· 3.1.2. transporta izdevumiem;
· 3.1.3. telpu īres, apsaimniekošanas izdevumu un komunālo pakalpojumu apmaksai, biroja, kancelejas preču, tehnikas un aprīkojuma iegādei;
· 3.2. citiem izdevumiem, kas saistīti ar pakalpojuma administrēšanu.
· 4. Nodibinājums un biedrība ministrijas pārziņā esošajā Valsts sociālās politikas monitoringa informācijas sistēmā normatīvajos aktos par Valsts sociālās politikas monitoringa informācijas sistēmu noteiktajā kārtībā un apjomā:
· 4.1. izveido un uztur datubāzi par bērniem ar autiskā spektra traucējumiem un viņu ģimenes locekļiem, kuri saņēmuši uzturošās terapijas pakalpojumu un psihosociālās rehabilitācijas pakalpojumu, kā arī par tiem sniegto pakalpojumu;
· 4.2. iesniedz ministrijai pārskatus par sniegto uzturošās terapijas pakalpojumu un psihosociālās rehabilitācijas pakalpojumu.
2. Pakalpojumu saturs un apjoms
2.1. Uzturošās terapijas pakalpojuma saturs un apjoms
· 5. Uzturošās terapijas pakalpojuma ietvaros šo noteikumu 1.1. apakšpunktā minētajam bērnam var nodrošināt šādus pakalpojumus:
· 5.1. ergoterapijas nodarbības;
· 5.2. audiologopēdijas nodarbības;
· 5.3. logopēda vai skolotāja logopēda nodarbības;
· 5.4. lietišķās uzvedības analīzes (turpmāk – ABA terapija) nodarbības;
· 5.5. intensīvo ABA terapijas kursu.
· 6. Uzturošās terapijas pakalpojumu šo noteikumu 1.1.apakšpunktā minētajam bērnam nodrošina vienu reizi pēc autisma vai aizdomu par autiskā spektra traucējumiem diagnosticēšanas un agrīnās intervences programmas saņemšanas ārstniecības iestādē. Pakalpojumu bērnam sniedz individuāli.
· 7. Šo noteikumu 1.1. apakšpunktā minētajam bērnam nodrošināmā pakalpojuma apjomu un saturu nodibinājums nosaka, ņemot vērā bērnu psihiatra, neirologa vai ārstniecības iestādes klīniskā un veselības psihologa sniegtās rekomendācijas pēdējo 12 mēnešu laikā un ievērojot šādus nosacījumus:
· 7.1. kopējie izdevumi par sniegtajiem šo noteikumu 5. punktā minētajiem pakalpojumiem nevar pārsniegt 3150 euro;
· 7.2. šo noteikumu 5.1., 5.2., 5.3. un 5.4. apakšpunktā minēto pakalpojumu kopējais nodarbību skaits nepārsniedz 90 nodarbības. Vienas 45 minūtes ilgas nodarbības cena nevar pārsniegt 35 euro, tai skaitā darba samaksa, valsts sociālās apdrošināšanas obligātās iemaksas un iedzīvotāju ienākuma nodoklis;
· 7.3. šo noteikumu 5.5. apakšpunktā minētais pakalpojums nevar pārsniegt divus kursus. Viena kursa cena nevar pārsniegt 1400 euro, tai skaitā darba samaksa, valsts sociālās apdrošināšanas obligātās iemaksas un iedzīvotāju ienākuma nodoklis.
2.2. Psihosociālās rehabilitācijas pakalpojuma saturs un apjoms
· 8. Biedrība psihosociālās rehabilitācijas pakalpojuma ietvaros nodrošina šādus pasākumus:
· 8.1. vispārīgās atbalsta grupu nodarbības šo noteikumu 1.2. apakšpunktā minētā bērna vecākiem, vecvecākiem, aizbildnim, audžuģimenei vai specializētajai audžuģimenei (turpmāk abas kopā – audžuģimene) un pilngadīgajiem brāļiem vai māsām;
· 8.2. specializētās atbalsta grupu nodarbības šo noteikumu 1.2. apakšpunktā minētajam bērnam un viņa brāļiem vai māsām, kā arī šo noteikumu 8.1. apakšpunktā minētajām personām;
· 8.3. radošās darbnīcas šo noteikumu 1.2. apakšpunktā minētajam bērnam un viņa nepilngadīgiem brāļiem un māsām.
· 9. Nodrošinot psihosociālās rehabilitācijas pakalpojumu, ievēro šādus nosacījumus:
· 9.1. šo noteikumu 8. punktā minēto atbalsta grupu nodarbību skaits nepārsniedz 20 nodarbības. Minimālais vienas nodarbības ilgums ir viena stunda;
· 9.2. minimālais vispārīgo atbalsta grupu dalībnieku skaits vienā nodarbībā ir četri dalībnieki, maksimālais – 15 dalībnieki;
· 9.3. minimālais specializēto atbalsta grupu dalībnieku skaits vienā nodarbībā ir astoņi dalībnieki, maksimālais – 40 dalībnieki;
· 9.4. minimālais radošo darbnīcu dalībnieku skaits vienā nodarbībā ir divi dalībnieki, maksimālais – 16 dalībnieki.
· 10. Biedrība informāciju par šo noteikumu 8. punktā minētajiem pasākumiem, to norises laiku un vietu sniedz psihosociālās rehabilitācijas pakalpojuma saņēmējam un publicē savā tīmekļvietnē.
· 11. Biedrība var piesaistīt speciālistus šo noteikumu 8. punktā minēto pasākumu vadīšanai.
3. Pakalpojumu saņemšanas, piešķiršanas, pārtraukšanas un izbeigšanas nosacījumi un kārtība
3.1. Uzturošās terapijas pakalpojuma saņemšanas, piešķiršanas, pārtraukšanas un izbeigšanas nosacījumi un kārtība
· 12. Lai saņemtu uzturošās terapijas pakalpojumu, viens no šo noteikumu 1.1. apakšpunktā minētā bērna vecākiem, aizbildnis vai viens no audžuģimenes locekļiem (persona):
· 12.1. iesniedz nodibinājumā iesniegumu, kurā norāda bērna vārdu, uzvārdu, personas kodu, dzimšanas gadu, mēnesi un datumu, dzīvesvietas adresi, kontaktinformāciju un informāciju par uzturošās terapijas pakalpojuma sniedzēju, kā arī apliecina, ka bērns nesaņem šāda veida pakalpojumu vai atbalstu citviet. Minētā dokumenta sagatavošanai var izmantot nodibinājuma tīmekļvietnē pieejamo iesnieguma veidlapu;
· 12.2. šo noteikumu 12.1. apakšpunktā minētajam iesniegumam pievieno:
· 12.2.1. psihiatra, neirologa vai ārstniecības iestādes klīniskā un veselības psihologa pēdējo 12 mēnešu laikā sniegtu rekomendāciju par nepieciešamību bērnam saņemt terapiju;
· 12.2.2. izziņu par ārstniecības iestādē saņemtu valsts finansētu agrīnās intervences programmu.
· 13. Nodibinājums izskata iesniegtos dokumentus, pārbauda šo noteikumu 1.1. apakšpunktā minētā bērna atbilstību uzturošās terapijas pakalpojuma saņemšanas nosacījumiem un pieņem vienu no šādiem lēmumiem:
· 13.1. par pakalpojuma piešķiršanu bērnam;
· 13.2. par atteikumu piešķirt pakalpojumu, ja bērns neatbilst pakalpojuma saņemšanas nosacījumiem;
· 13.3. par pakalpojuma piešķiršanu ar atliekošu nosacījumu, ja bērns atbilst pakalpojuma saņemšanas nosacījumiem, bet ir beidzies pakalpojuma nodrošināšanai piešķirtais finansējums.
· 13.1 Šo noteikumu 13.1. apakšpunktā minētā lēmuma termiņš ir 12 mēneši.
· 14. Pieņemot lēmumu par uzturošās terapijas pakalpojuma piešķiršanu, nodibinājums:
· 14.1. nosaka šo noteikumu 1.1. apakšpunktā minētajam bērnam uzturošās terapijas pakalpojuma apjomu un saturu;
· 14.2. sagatavo garantijas vēstuli šo noteikumu 12.1. apakšpunktā minētajam pakalpojuma sniedzējam.
· 15. Ja nodibinājums ir pieņēmis šo noteikumu 13.3. apakšpunktā minēto lēmumu, tas:
· 15.1. pirms pakalpojuma sniegšanas uzsākšanas pārbauda, vai bērnam joprojām ir tiesības saņemt pakalpojumu. Ja šādas tiesības ir, veic šo noteikumu 14. punktā minētās darbības. Ja šādu tiesību vairs nav, nodibinājums atceļ šo noteikumu 13.3. apakšpunktā minēto lēmumu un pieņem šo noteikumu 13.2. apakšpunktā minēto lēmumu;
· 15.2. vismaz divas nedēļas pirms pakalpojuma sniegšanas informē bērna vecākus, aizbildni vai audžuģimenes locekli (personu) par pakalpojuma uzsākšanas laiku;
· 15.3. atceļ šo noteikumu 13.3. apakšpunktā minēto lēmumu un pieņem šo noteikumu 13.2. apakšpunktā minēto lēmumu, ja mēneša laikā no šo noteikumu 15.2. apakšpunktā minētās informācijas nosūtīšanas dienas bērna vecāks, aizbildnis vai audžuģimene (persona) nesazinās ar nodibinājumu un bez attaisnojoša iemesla neierodas saņemt pakalpojumu.
· 16. Nodibinājums, pamatojoties uz viena no bērna vecākiem, aizbildņa vai audžuģimenes locekļa (personas) iesniegumu, var pieņemt lēmumu par uzturošās terapijas pakalpojuma pārtraukšanu uz laiku, kas nepārsniedz četrus mēnešus, kamēr šo noteikumu 1.1. apakšpunktā minētais bērns veselības traucējumu dēļ (ko apliecina ārsta izziņa) pakalpojumu nespēj saņemt. Ja nodibinājums ir pieņēmis šajā punktā minēto lēmumu, tad šo noteikumu 13.1. apakšpunktā minētā lēmuma darbības termiņš tiek pagarināts uz laiku, kas nepārsniedz minētā lēmuma termiņu.
· 17. Nodibinājums var pieņemt lēmumu par uzturošās terapijas pakalpojuma izbeigšanu šo noteikumu 1.1. apakšpunktā minētajam bērnam, paziņojot par to bērna vecākiem, aizbildnim vai audžuģimenes loceklim (personai), ja:
· 17.1. bērna vecāks, aizbildnis vai audžuģimenes loceklis (persona) iesniedz rakstisku iesniegumu par pakalpojuma izbeigšanu;
· 17.2. bērnam pakalpojums piešķirts, pamatojoties uz nepatiesi sniegtām ziņām.
· 18. Nodibinājuma amatpersonas izdoto administratīvo aktu un faktisko rīcību var apstrīdēt nodibinājuma valdes priekšsēdētājam. Nodibinājuma valdes priekšsēdētāja lēmumu var pārsūdzēt tiesā.
· 19. Šo noteikumu 1.1. apakšpunktā minētajam bērnam, kurš sasniedzis septiņu gadu vecumu, ir tiesības sešus mēnešus turpināt saņemt piešķirto uzturošās terapijas pakalpojumu, nepārsniedzot šo noteikumu 7. punktā noteiktos ierobežojumus.
· 20. Nodibinājums saskaņā ar normatīvajiem aktiem, kas reglamentē dokumentu un arhīvu pārvaldību, apstrādā un glabā datus par šo noteikumu 1.1. apakšpunktā minētajām fiziskajām personām nodrošināto uzturošās terapijas pakalpojumu 10 gadus no dienas, kad pakalpojuma sniegšana tika izbeigta.
3.2. Psihosociālās rehabilitācijas pakalpojuma saņemšanas, piešķiršanas, pārtraukšanas un izbeigšanas nosacījumi un kārtība
· 21. Lai saņemtu psihosociālās rehabilitācijas pakalpojumu, viens no šo noteikumu 1.2. apakšpunktā minētā bērna vecākiem, aizbildnis vai viens no audžuģimenes locekļiem (persona):
· 21.1. iesniedz biedrībā iesniegumu, kurā norāda šo noteikumu 1.2. apakšpunktā minētā bērna vārdu, uzvārdu, personas kodu, dzimšanas gadu, mēnesi un datumu, dzīvesvietas adresi un kontaktinformāciju, kā arī to šo noteikumu 8. punktā minēto personu vārdu, uzvārdu un personas kodu, kurām ir nepieciešams saņemt psihosociālās rehabilitācijas pakalpojumu. Minētā dokumenta sagatavošanai var izmantot biedrības tīmekļvietnē pieejamo iesnieguma veidlapu;
· 21.2. iesniegumam pievieno ģimenes (vispārējās prakses) ārsta vai ārsta speciālista slēdzienu, ka bērnam ir autiskā spektra traucējumi.
· 22. Biedrība izskata iesniegtos dokumentus, pārbauda šo noteikumu 1.2. apakšpunktā minētā bērna atbilstību psihosociālās rehabilitācijas pakalpojuma saņemšanas nosacījumiem un pieņem vienu no šādiem lēmumiem:
· 22.1. par pakalpojuma piešķiršanu bērnam un viņa ģimenes locekļiem;
· 22.2. par atteikumu piešķirt pakalpojumu bērnam un viņa ģimenes locekļiem, ja bērns neatbilst pakalpojuma saņemšanas nosacījumiem;
· 22.3. par pakalpojuma piešķiršanu ar atliekošu nosacījumu, ja bērns atbilst pakalpojuma saņemšanas nosacījumiem, bet ir beidzies pakalpojuma nodrošināšanai piešķirtais finansējums.
· 22.1 Šo noteikumu 22.1. apakšpunktā minētā lēmuma termiņš ir 12 mēneši.
· 23. Biedrības amatpersonas izdoto administratīvo aktu un faktisko rīcību var apstrīdēt psihosociālās rehabilitācijas pakalpojuma vadītājam. Psihosociālās rehabilitācijas pakalpojuma vadītāja lēmumu var pārsūdzēt tiesā.
· 24. Ja biedrība ir pieņēmusi šo noteikumu 22.3. apakšpunktā minēto lēmumu, tā:
· 24.1. pirms pakalpojuma sniegšanas uzsākšanas pārbauda, vai bērnam un viņa ģimenes locekļiem joprojām ir tiesības saņemt pakalpojumu. Ja šādu tiesību vairs nav, biedrība atceļ šo noteikumu 22.3. apakšpunktā minēto lēmumu un pieņem šo noteikumu 22.2. apakšpunktā minēto lēmumu;
· 24.2. vismaz divas nedēļas pirms pakalpojuma sniegšanas informē bērna vecākus, aizbildni vai audžuģimenes locekli (personu) par pakalpojuma uzsākšanas laiku;
· 24.3. atceļ šo noteikumu 22.3. apakšpunktā minēto lēmumu un pieņem šo noteikumu 22.2. apakšpunktā minēto lēmumu, ja mēneša laikā no šo noteikumu 24.2. apakšpunktā minētās informācijas nosūtīšanas dienas bērna vecāks, aizbildnis vai audžuģimene (persona) nesazinās ar biedrību un bez attaisnojoša iemesla neierodas saņemt pakalpojumu.
· 25. Biedrība pieņem lēmumu par psihosociālās rehabilitācijas pakalpojuma izbeigšanu bērnam un viņa ģimenes locekļiem, paziņojot par to bērna vecākiem, aizbildnim vai audžuģimenei (personai), ja:
· 25.1. bērna vecāks, aizbildnis vai audžuģimene (persona) iesniedz rakstisku iesniegumu par pakalpojuma izbeigšanu;
· 25.2. bērnam un viņa ģimenes locekļiem pakalpojums piešķirts, pamatojoties uz nepatiesi sniegtām ziņām.
· 26. Ja kāda no šo noteikumu 8. punktā minētajām personām vismaz sešus mēnešus bez attaisnojoša iemesla neierodas saņemt psihosociālās rehabilitācijas pakalpojumu, biedrība pieņem lēmumu par pakalpojuma izbeigšanu šai personai. Ja psihosociālās rehabilitācijas pakalpojumu izbeidz šo noteikumu 1.2. apakšpunktā minētajam bērnam, biedrība izvērtē nepieciešamību turpināt šā pakalpojuma sniegšanu bērna ģimenes locekļiem.
· 27. Psihosociālās rehabilitācijas pakalpojuma sniegšanu var pārtraukt uz laiku līdz četriem mēnešiem, pamatojoties uz viena no bērna vecākiem, aizbildņa vai audžuģimenes locekļa (personas) iesniegumu pakalpojuma saņēmēja veselības traucējumu dēļ (ko apliecina ārsta izziņa). Ja biedrība ir pieņēmusi šajā punktā minēto lēmumu, tad šo noteikumu 22.1. apakšpunktā minētā lēmuma termiņš tiek pagarināts uz laiku, kas nepārsniedz minētā lēmuma termiņu.
· 28. Ja psihosociālās rehabilitācijas pakalpojuma pieprasījums pārsniedz pakalpojuma sniegšanas iespējas un veidojas pakalpojuma saņēmēju rinda, prioritāri to saņem tas šo noteikumu 1.2. apakšpunktā minētais bērns un viņa ģimenes locekļi, kam pakalpojums tiek nodrošināts pirmo reizi.
· 29. Biedrība saskaņā ar normatīvajiem aktiem, kas reglamentē dokumentu un arhīvu pārvaldību, apstrādā un glabā datus par šo noteikumu 1.2. apakšpunktā minētajām fiziskajām personām nodrošināto psihosociālās rehabilitācijas pakalpojumu 10 gadus no dienas, kad pakalpojuma sniegšana izbeigta.
4. Noslēguma jautājumi
· 30. Šo noteikumu 4. punktā minētos uzdevumus nodibinājums un biedrība veic pēc Valsts sociālās politikas monitoringa informācijas sistēmas attiecīgās sadaļas darbības uzsākšanas, bet ne vēlāk kā 2026. gada 1. janvārī. Līdz tam nodibinājums un biedrība attiecīgo informāciju sniedz šo noteikumu 2. punktā minētajā līgumā noteiktajā kārtībā.
· 31. Lēmumi, kurus nodibinājums un biedrība ir pieņēmuši līdz šo noteikumu 13.1 un 22.1 punktu spēkā stāšanās dienai, ir spēkā 12 mēnešus no minēto punktu spēkā stāšanās dienas.

